Snježana Vasilj

**Snježana Vasilj**,  arheolog, historičar i metodičar (1954).

Studij arheologije i historije (povijesti) završila je na Filozofskom fakultetu Sveučilišta u Zagrebu 1979. Na Interuniverzitetskom centru istog fakulteta u Dubrovniku odbranila je magistarski rad pod nazivom: Helenistički elementi na području Daorsa (1986). Na Odsjeku za historiju Filozofskog fakulteta u Sarajevu radila je u periodu 1980-1992, na predmetu Opća historija starog vijeka, a od 2000. na predmetu Metodika nastave historije. Izvodi nastavu na Studiju za arheologiju i povijest umjetnosti Filozofskog fakulteta Sveučilišta u Mostaru. U periodu 1996-2000. bila sekretar u Ambasadi Bosne i Hercegovine u Beču.

Predmet naučnog interesa je helenizam, antička arheologija i numizmatika. Kao istraživač, učestvovala u arheološkim projektima u Bosni i Hercegovini te na više naučnih skupova u zemlji i inostranstvu. Objavila je veći broj radova u naučnim publikacijama (Prilozi Instituta za arheologiju u Zagrebu, Humski zbornik, Mostariensia, Histria antiqua, Radovi Zavoda povijesnih znanosti HAZU u Zadru, Godišnjak Centra za balkanološka ispitivanja). Koautorica je udžbenika historije.

## Arheološka istraživanja 
Prepoznatljiva je stručnoj i kulturnoj javnosti po istraživanjima većeg broja arheoloških lokaliteta:

* Arheološki lokalitet Desilo (Hutovo blato), Čapljina
* Arheološki lokalitet Dubine (Doljani), Čapljina Lokalitet Dubine nalazi se na samom jugu Bosne i Hercegovine uz granični prijelaz Metković u Republici Hrvatskoj ispod impozantne Gradine koja se uzdiže iznad toga lokaliteta, uz lijevu obalu rijeke Neretve.

Tokom istraživanja 2009. otkriveni su ostaci veće antičke građevine, sa ostacima zidova i dvije podnice izrađene od kvalitetnog vrlo pročišćenog maltera koji je rađen kao podloga za mozaik. Ostaci mozaika su vidljivi u sloju očuvanog maltera. Pored antičkog zida otkriveni su ranosrednjovjekovni grobovi.

Rezultatima do kojih se došlo tokom zaštitnih arheoloških istraživanja, ovaj lokalitet predstavljen je u vremenskom rasponu od mlađih prapovijesnih perioda (brončanog doba) do ranoga srednjeg vijeka.

* Arheološki lokalitet Gradac (Uzdol), Prozor-Rama. Tokom 2017. otkrivena je cisterna iz rimskog perioda, znatnog kapaciteta, iznad koje je bilo rimsko naselje kojem je služila. Predstoje daljnja istraživanja. Pronađena je keramika iz eneolita, bronzanog i željeznog doba, a posebno otkriće je kameni blok s reljefom drevnog ilirskog boga Silvana.
* Arheološki lokalitet Krivoglavci. Otkriveni su ostaci jedne impozantne zgrade iz rimskog perioda.
* Arheološki lokalitet Grovnice (Mali Mošunj), Vitez
* Gradina Kolojanj. S oko 370 m dužine i 170 m širine, približno pravougaonog oblika, smještena je na istaknutom platou visoko iznad Hutovog blata, kod danas slabo naseljenog mjesta Kolojanja u zaleđu općine Neum na 486 m nadmorske visine. Radi se o gradini složenog tipa s izraženim elementima unutarnje podjele. To znači da je čini više zasebnih dijelova koji su mogli nastati istovremeno ili u intervalima dodavanjem novih integralnih prostora prvobitnom jezgru. Na terenu ih se, zasada, prepoznaje šest, međutim, nije moguće ustvrditi jesu li, u ovom kontekstu, sekundarna pojava ili su dio integralnog prostora gradine.

## Literatura 
* Đuro Basler, Vasilj Snježana, Arheološki leksikon Bosne i Hercegovine, Tom I, Zemaljski muzej, Sarajevo 1988, 183.
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 136
* Igbal Cogo, Mjesto mr. sc. Snježane Vasilj u bosanskohercegovačkoj humanističkoj znanosti, Motrišta 80, 2014,Mostar, 76-81, https://www.academia.edu/11659673/Mjesto_mr.sc.Snje%C5%BEane_Vasilj_u_bosanskohercegova%C4%8Dkoj_humanisti%C4%8Dkoj_znanosti
* Hercegovini na dar prva muzejska institucija, http://www.radiosarajevo.ba/novost/143183/hercegovini-na-dar-prva-muzejska-institucija-ideja-snjezane-vasilj
* Ljudi koje volim, http://www.gracija.ba/novost/10195/snjezana-vasilj 
* Arheološki turizam, http://www.nezavisne.com/novosti/drustvo/Snjezana-Vasilj-Stanovnistvo-ce-zivjeti-od-arheoloskog-turizma/9246
* Arheološki vodič Hercegovine,http://bljesak.info/rubrika/kultura/clanak/u-mostaru-promoviran-arheoloski-vodic-hercegovine/38497

## Reference 
Kategorija:Odsjek za historiju Filozofskog fakulteta u Sarajevu
Kategorija:Bosanskohercegovački arheolozi
Kategorija:Bosanskohercegovački historičari
Kategorija:Biografije, Nevesinje
Kategorija:Rođeni 1954.
Kategorija:Živi ljudi